ვიქტორია დონდა

**ვიქტორია დონდა პერესი** ( , დ. აგვისტო, 1977, ბუენოს აირესი ) —  არგენტინელი უფლებადამცველი, ეროვნული კონგრესის წევრი. ორგანიზაცია  „მაისის მოედნის ბებიების“ ერთ-ერთი დამფუძნებლის ლეონტინა პუებლა დე პერესის შვილიშვილი და „ბინძური ომის“ ორი მსხვერპლის, არგენტინის პარტიზანული მოძრაობა „მონტონეროსის“ აქტივისტების ქალიშვილი.

## ბიოგრაფია 
ვიქტორია პერესი მაშინ დაიბადა,  როდესაც დედამისი იმყოფებოდა დიქტატორული რეჟიმის წამების საიდუმლო ცენტრში (ESMA). მისი მშობლები, მარია ჰილდა პერესი დე დონდა და ხოსე მარია ლაურეანო დონდა დააპატიმრეს დედის მემარცხენე მოძრაობაში მონაწილეობის გამო. ისინი ითვლებიან უგზოუკვლოდ დაკარგულებად.

ვიქტორიას მამის ბიძა, ადოლფო მიგელ დონდა, იყო საზღვაო ოფიცერი, რომელიც პასუხისმგებელი იყო მისი მშობლების დაპატიმრებაზე, წამებასა და მკვლელობაზე. მას  საბოლოოდ მიესაჯა სამუდამო პატიმრობა კაცობრიობის წინააღმდეგ ჩადენილი დანაშაულისთვის.  

დედის გარდაცვალების შემდეგ მცირეწლოვანი გოგონა უცნობ ოჯახს გადასცეს და მან არ იცოდა მისი ნამდვილი ბიოლოგიური მშობლების შესახებ. უფრო მეტიც, მისი მშვილებელი მამა თავად იყო სამხედრო პოლკოვნიკი, წამებისა და რეპრესიების თანამონაწილე.  

2003 წელს, ორგანიზაციების „ მაისის მოედნის ბებიები“ და H.I.J.O.S. - ს თაოსნობით დაიწყო ძიება მისი ნამდვილი წარმომავლობის გასარკვევად, რომელიც საბოლოოდ დადგინდა 2004 წელს დნმ ტესტის გამოყენებით.  ამგვარად, ის გახდა „მაისის მოედნის ბებიების“ მიერ აღმოჩენილი 78-ე შვილიშვილი.

ამ დროისთვის ვიქტორია, რომელიც ჯერ არ იცოდა მისი წარმოშობის შესახებ, უკვე ჩართული იყო სოციალურ საქმიანობაში, ადამიანის უფლებებში და სიღარიბის პრობლემის გადაჭრაში. 15 წლის ასაკში შეუერთდა *Movimiento Libres del Sur* (თავისუფალი სამხრეთის  მოძრაობა).   იგი მუშაობდა მოძრაობა „მაისის მოედნის დედების“ დამაარსებლის აზუცენა ვილაფლორის (რომელიც ასევე იყო იძულებითი „გაქრობის“ მსხვერპლი) სახელობის უფასო სამზარეულოში. 2001 წლის დეკემბრის საპროტესტო აქციების დროს ვიქტორია დონდამ მონაწილეობა მიიღო გაბრაზებული ბრბოს მიერ პარლამენტის შენობის დაკავებაში.

სწავლობდა სამართალს ბუენოს აირესის უნივერსიტეტში და გახდა იურისტი და უფლებადამცველი.  

შეუერთდა სამხრეთის თავისუფალ მოძრაობას.  2007 წლის არჩევნებში გამარჯვების ფრონტიდან  აირჩიეს არგენტინის ეროვნული კონგრესის ქვედა პალატაში, სადაც იგი იყო ყველაზე ახალგაზრდა ქალი დეპუტატი და პირველი დეპუტატი ბინძური ომის დროს დიქტატორული რეჟიმის მიერ გატაცებული ბავშვებიდან (სულ დაახლოებით 500 ასეთი ბავშვი დაიბადა ტყვეობაში). პარლამენტში გამოირჩეოდა დიდი რაოდენობით კანონპროექტებისა და ცვლილებების წარდგენით, რომელიც აფართოებს ადამიანის უფლებების დაცვას, მათ შორის ქალებსა და ახალგაზრდებს. სხვა საკითხებთან ერთად, ის იყო აბორტის ლეგალიზაციის კამპანიის ერთ-ერთი ინიციატორი.  

შემდეგ არჩევნებზე, რომელიც ჩატარდა 2011 წელს ის უკვე იყრიდა კენჭს ოპოზიციური ფართო პროგრესული ფრონტიდან, რომელსაც სოციალისტი ჰერმეს ბინერი  ხელმძღვანელობდა, რომელიც შემდეგ გადაკეთდა სოციალისტურ კოალიცია „პროგრესულებად.“   2015 წლის საპარლამენტო არცევნების დროს იგი სათავეში ჩაუდგა კოალიციურ სიას და გახდა ერთადერთი, ვინც შევიდა კონგრესში.

2018 წელს მან დააარსა და ხელმძღვანელობდა სოციალისტურ-ფემინისტურ პარტიას „ჩვენ“ (Somos), რომელიც გახდა მემარცხენე ცენტრის-კირჩნერისტული კოალიციის გენერალური ფრონტის ნაწილი, რომელმაც გაიმარჯვა 2019 წლის საყოველთაო არჩევნებში. ის ახალმა პრეზიდენტმა ალბერტო ფერნანდესმა აირჩია დისკრიმინაციის, ქსენოფობიისა და რასიზმის წინააღმდეგ ეროვნული ინსტიტუტის (INADI) დირექტორად.

## ხელოვნებაში 
რეჟისორ ადრიან ხაიმის დოკუმენტური ფილმი „ვიქტორია“ მოგვითხრობს ვიქტორია დონდას მშობლების შესახებ, იმ ადამიანების ჩვენებებზე დაყრდნობით, ვინც მათ იცნობდა. მისი ამბავი საფუძველია დანიელ ორტისის პიესისთვის *Dos hermanas* (ორი და), რომელიც აღწერს მის ჰიპოთეტურ შეხვედრას მის დასთან. ვიქტორია და მისი ოჯახი ასევე წარმოდგენილია ორტისისა და მისი თანაავტორის გუსტავო ბობიოს დოკუმენტურ ფილმში  *Familia de sangre* .

## სქოლიო 

კატეგორია:დაბადებული 17 სექტემბერი
კატეგორია:დაბადებული 1979
კატეგორია:არგენტინელი აქტივისტები
კატეგორია:არგენტინელი ადამიანის უფლებათა დაცვის აქტივისტები
კატეგორია:არგენტინელი ქალი პოლიტიკოსები
კატეგორია:ცოცხალი ადამიანები
კატეგორია:ბუენოს-აირესში დაბადებულები